text: Tønder Festivalen mangler penge
  15 oktober 2013 kl. 16.46
  Tønder Festivalen er i likviditets-vanskeligheder. Fondsbestyrelsen forsøger nu at skære i omkostningerne, så festivalen i 2014 kan gennemføres.
  Det fremgik af en redegørelse, som formanden for bestyrelsen, Stig Bang-Mortensen, kom med ved et møde med repræsentanter for pressen fredag eftermiddag.
  Bestyrelsen har endnu ikke overblik over, hvor alvorlig likviditetskrisen er. Regnskabet for i år skal først gøres op.
  - Dette års festival gav en fremgang i billetsalget, men vi er stadig belastet af et underskud på to millioner kroner sidste år og for store omkostninger, siger Stig Bang-Mortensen.
  Festivalens administrative leder, Allan Buus, er fratrådt efter såkaldt gensidig overenskomst.
  Stig Bang-Mortensen håber, at festivalen i højere grad kan trække på frivillig arbejdskraft og sponsorater.
  - Vi har brug for en fælles indsats for at kunne styre omkostningerne, understreger Stig Bang-Mortensen.
  Næste års festival er nummer 40 i rækken af folkemusikfestivaler.
  